રાજ્ય સરકાર દ્વારા પુન: એક વખત એ ગ્રેડની 22 પાલિકાઓમાં સિટી બસ સેવા શરૂ કરવાનો આદેશ કર્યાની વાત બહાર આવી છે. એ ગ્રેડમાં જ આવતી નવસારી પાલિકાને હજી સુધી આ બાબતે કોઈ પત્ર મળ્યો જ નથી. સરકાર દ્વારા છેલ્લા ચાર વર્ષથી આ સિટી બસ સેવા શરૂ કરાશે એવું ગાણુ ગવાતું રહ્યું છે. સૌ પ્રથમ નવસારી પાલિકાએ ખાનગી રાહે બસ સેવા શરૂ કરવાની તૈયારી કરી હતી પરંતુ બસસેવા શરૂ કરવા કોઈ આગળ આવ્યું ન હતું. એ પછી રાજ્ય સરકાર દ્વારા જ સિટી બસસેવા શરૂ કરાશે તેવી જાહેરાત કરાઈ હતી. 4 વર્ષથી આ જાહેરાતો જ થતી રહી છે પરંતુ તેનું અમલીકરણ હજી સુધી થયું નથી. નવસારી નગરપાલિકાને સૌ પ્રથમ 6 બસ પ્રાયોગિક ધોરણે ફાળવવામાં આવશે એવી અટકળો શરૂ થઈ હતી. એ પછી તે અંગે સરકારમાંથી કોઈ યોગ્ય નિર્ણય જાહેર કરાયો ન હતો.